《东郊纳凉，忆左威卫李录事收昆季、太原崔参军三首》
唐代·楼颖

水竹谁家宅，幽庭向苑门。今知季伦沼，旧是辟疆园。

饥鹭窥鱼静，鸣鸦带子喧。兴成只自适，欲白返忘言。

纳凉每选地，近是青门东。林与缭垣接，池将沁水通。

枝交帝女树，桥映美人虹。想是忘机者，悠悠在兴中。

林间求适意，池上得清飙。稍稍斜回楫，时时一度桥。

水光壁际动，山影浪中摇。不见李元礼，神仙何处要。

作者简介：唐人。玄宗天宝初为国子生，与芮挺章为友。挺章编成《国秀集》后，颖作序，述该集缘起与选诗之旨。又曾为傅翕《善慧大士语录》作序。亦能诗。